**Arșițe albastre**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Luciferic pârjol păduri hăituiește

Hămesit ca un câine flămând,

Arșița zilei prin pori răbufnește

Și pe câmp ca o lavă arzând.

Pământul își cată răcoarea-n fântâni

Bântuite de vise și seci,

Undeva tresare un stol de lăstuni

Înspre trestii și ape mai reci.

Fantomatice umbre mângâie zări

Cu aripi diforme și terne,

Către cer ridic din priviri acuzări

Și gându-mi întorc în taverne.

Norii s-au ascuns în albastre genuni,

Sub crater lumina dospește;

Pe miriști se aprind tăceri de cărbuni,

Zenitul în flăcări zvâcnește!

Ziua se frânge în arzânde sclipiri,

Iar noaptea coboară fierbinte,

În urmă rămân ale noastre trăiri

Cu foc adunat în cuvinte!